नई दिल्ली : पृथक मिथिला राज्य निर्माण लेल अखिल भारतीय मिथिला राज्य संघर्ष समितिक तत्वावधानमे बीतल काल्हि संसदक सोँझा प्रदर्शन कएल गेल। बिहार सरकार पूर्व मंत्री डा॰ समायले नवी केर नेतृत्वमे जंतर-मंतर पर मिथिलावासी प्रदर्शन केलनि। एतय सऽ 'भीख नहि अधिकार चाही, हमरा मिथिला राज चाही' आदिक नाराक संग सभ संसद दिस बढ़ला। कनिक आगू गेलाक बाद पुलिस हिनका सभकेँ रोकि देलक। वक्ता लोकनि मिथिलाक विकासक लेल अलग राज्य जरुरी अछि, कहलनि। वक्तासभ मे समितिक राष्ट्रीय अध्यक्ष बैद्यनाथ चौधरी बैजू, अमरेँद्र झा, प्रदीप झा, अशोक झा आदि प्रमुख छलथि। कार्यक्रममे चंदेश्वर ठाकुर, अंजनी कुमर, विजय यादव, दिलीप ठाकुर, कृष्णानँद झा, नंदन झा आदि प्रमुख छलथि। एहि धरनाक समर्थन करबा लेल मिथिला विकास परिषदक लगभगि 50 गोटेक टीम आएल छल। धरना-प्रदर्शन करबाक बाद राष्ट्रपति, प्रधानमंत्री आ गृहमंत्री केँ ज्ञापन देल गेल। 